รัฐบาลไทย-ข่าวทำเนียบรัฐบาล-ผลการประชุม ก.ค.ศ. 1/2561
วันอังคารที่ 9 มกราคม 2561
ผลการประชุม ก.ค.ศ. 1/2561
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 1/2561 เมื่อวันจันทร์ที่ 8 มกราคม 2561 ณ ห้องประชุมราชวัลลภ อาคารราชวัลลภ กระทรวงศึกษาธิการ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการข้าราชการครูและบุคลากรทางการศึกษา (ก.ค.ศ.)ครั้งที่ 1/2561 เมื่อวันจันทร์ที่ 8 มกราคม 2561 ณ ห้องประชุมราชวัลลภ อาคารราชวัลลภ กระทรวงศึกษาธิการโดยมีศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ร่วมประชุม
● เห็นชอบ (ร่าง) หลักเกณฑ์และวิธีการสอบแข่งขันครูผู้ช่วย
นพ.ธีระเกียรติ เจริญเศรษฐศิลป์เปิดเผยผลการประชุมว่า ที่ประชุมได้พิจารณาหน่วยงานที่จะมาทําหน้าที่จัดสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตําแหน่งครูผู้ช่วยในส่วนของการสอบ ภาค ก (สอบเพื่อวัดความรู้ความสามารถทั่วไป) และภาค ข (สอบแข่งขันเพื่อวัดความรู้ความสามารถที่ใช้เฉพาะตําแหน่ง)
ซึ่งที่ประชุมเห็นชอบให้มีหน่วยงานกลางในการจัดสอบรวม เช่นเดียวกับการสอบข้าราชการพลเรือนสามัญ ของสํานักงานคณะกรรมการข้าราชการพลเรือน (ก.พ.)โดยมอบหมายให้สถาบันทดสอบทางการศึกษาแห่งชาติ (องค์การมหาชน) หรือสทศ. เป็นผู้จัดสอบแต่ สทศ. แจ้งว่าไม่สามารถดําเนินการจัดสอบได้ทันในช่วงเดือนมีนาคม เพราะมีภาระที่จะต้องจัดสอบต่าง ๆ เช่น การทดสอบทางการศึกษาระดับชาติขั้นพื้นฐาน (O-NET)ที่ประชุมจึงเห็นว่าควรจะต้องเลื่อนการสอบไปประมาณช่วงเดือนสิงหาคม 2561 แทน เพื่อบรรจุให้ทันในเดือนตุลาคม 2561
ทั้งนี้สํานักงานคณะกรรมการการศึกษาขั้นพื้นฐาน (สพฐ.) ได้รายงานให้ที่ประชุมรับทราบด้วยว่าการบรรจุครูผู้ช่วยในช่วงเดือนพฤษภาคมยังไม่เร่งรีบ เพราะยังมีบัญชีเดิมซึ่งยังไม่หมดอายุ สามารถเรียกบรรจุได้ อีกทั้ง สพฐ.ยังมีอัตราเกษียณ และมีความจําเป็นจริง ๆ ในช่วงเดือนตุลาคมมากกว่า ที่ประชุมจึงเห็นว่าเพื่อให้ สทศ. ซึ่งเป็นหน่วยงานกลางที่มีมาตรฐานการจัดสอบ ได้มีเวลาในการจัดทําข้อสอบให้ได้มาตรฐานจึงให้เลื่อนการสอบแบบใหม่ไปเป็นช่วงเดือนสิงหาคมซึ่งจะเป็นประโยชน์กับโรงเรียนเอกชนด้วย เพราะมีเวลาในการสรรหาครูใหม่มาสอนแทนผู้ที่สอบบรรจุติดได้ทัน โดยที่ประชุมมอบให้ นพ.อุดม คชินทร รมช.ศึกษาธิการ (ในฐานะกํากับดูแล สทศ.) ไปหารือในรายละเอียดร่วมกับสํานักงาน ก.ค.ศ. เพื่อได้ข้อสรุปในการจัดสอบร่วมกันต่อไป
(ร่าง) หลักเกณฑ์และวิธีการสอบแข่งขัน
เพื่อบรรจุและแต่งตั้งบุคคลเข้ารับราชการ
เป็นข้าราชการครูและบุคลากรทางการศึกษา
ตําแหน่งครูผู้ช่วย
ที่ผ่านการเห็นชอบจากที่ประชุม ก.ค.ศ.ในครั้งนี้
การสอบมีหลักสูตร 3 ภาค คือ
1) สอบเพื่อวัดความรู้ความสามารถทั่วไป (ภาค ก) (200 คะแนน)
2) สอบแข่งขันเพื่อวัดความรู้ความสามารถที่ใช้เฉพาะตําแหน่ง (ภาค ข) (150 คะแนน)
3) การประเมินความเหมาะสมกับตําแหน่ง (ภาค ค) (50 คะแนน)
การสอบ ภาค กให้ดําเนินการ ดังนี้
1) คุณสมบัติของผู้มีสิทธิสอบต้องเป็นผู้สําเร็จการศึกษา หรือกําลังศึกษาอยู่ในภาคเรียนสุดท้าย ของหลักสูตรไม่ต่ํากว่าปริญญาตรีทางการศึกษาหรือทางอื่น ที่ ก.ค.ศ. กําหนดเป็นคุณสมบัติเฉพาะสําหรับตําแหน่ง โดยคุณวุฒิที่นํามาใช้สมัครสอบต้องได้รับรองจาก ก.ค.ศ.
2) ให้ ก.ค.ศ. เป็นผู้กําหนดวัน เวลา และวิธีการในการสอบ
3) ให้ ก.ค.ศ. หรือหน่วยงานที่ ก.ค.ศ. เห็นสมควรเป็นผู้ดําเนินการสอบโดยให้ ก.ค.ศ. ตั้งคณะกรรมการและเจ้าหน้าที่รับผิดชอบการสอบได้ตามความจําเป็นและเหมาะสม
4) รับสมัครไม่น้อยกว่า 15 วันไม่เว้นวันหยุดราชการ โดยให้ยื่นสมัครทางอิเล็กทรอนิกส์ตามแบบที่กําหนด พร้อมด้วยค่าธรรมเนียมการสมัครสอบ ในอัตราครั้งละ 100 บาท กรณีจัดให้มีการสมัครและสอบด้วยระบบอิเล็กทรอนิกส์ ให้ผู้สมัครสอบเสียค่าธรรมเนียมฯ ในอัตราครั้งละ 300 บาท
5) เกณฑ์การตัดสินประกาศรายชื่อผู้สอบผ่านภาค ก เฉพาะผู้ที่ได้คะแนนวิชาความสามารถทั่วไปและวิชาภาษาไทยไม่ต่ํากว่าร้อยละ 60 และได้คะแนนวิชาภาษาอังกฤษไม่ต่ํากว่าร้อยละ 50 และออกหนังสือรับรองผลการสอบผ่าน ภาค ก ให้แก่ผู้สอบผ่าน เพื่อนําไปใช้เป็นหลักฐานประกอบการสอบแข่งขัน
ภาค ข และเพื่อประเมินภาค ค
6) ผู้ได้รับหนังสือรับรองผลการสอบ ภาค ก ของ ก.พ. สามารถนํามาใช้เป็นหลักฐานประกอบการสมัครสอบแข่งขันภาค ข และเพื่อประเมินภาค ค ได้โดยผู้ได้รับหนังสือรับรองฉบับดังกล่าว ต้องเสนอให้สํานักงาน ก.ค.ศ. รับรอง ก่อนนําไปสอบแข่งขัน พร้อมชําระค่าธรรมเนียมในอัตรา 100 บาท
การสอบแข่งขัน ภาค ข และการประเมินภาค คให้ดําเนินการ ดังนี้
1) ให้ส่วนราชการ และ กศจ. หรือ อ.ก.ค.ศ. ที่ ก.ค.ศ. ตั้งแล้วแต่กรณี เป็นผู้ดําเนินการสอบแข่งขัน ภาค ข และประเมินภาค ค
2) คุณสมบัติของผู้มีสิทธิสมัครสอบ
-ต้องมีคุณสมบัติเฉพาะสําหรับผู้ดํารงตําแหน่งครูผู้ช่วย ตามมาตรฐานตําแหน่งที่ ก.ค.ศ. กําหนด
-ต้องมีหนังสือรับรองผลการสอบผ่านภาค ก ของ ก.ค.ศ. หรือของ ก.พ. ที่ ก.ค.ศ. รับรองแล้ว
3) ให้ส่วนราชการกําหนดวัน เวลาและวิธีการในการสอบและออกข้อสอบภาค ข กําหนด กําหนดวิธีการสอบ ตรวจคําตอบและประมวลผล และกําหนดองค์ประกอบการประเมิน ตัวชี้วัด และสัดส่วนคะแนนการประเมินภาค ค
4) ให้ กศจ. หรือ อ.ก.ค.ศ. ที่ ก.ค.ศ. ตั้งดําเนินการ ดังนี้
-กําหนดจํานวนตําแหน่งว่าง ตามกลุ่มวิชา หรือทางหรือสาขาวิชาเอก ที่จะใช้สอบภาค ข ตามความต้องการของสถานศึกษา และแจ้งส่วนราชการ
-ดําเนินการสอบแข่งขัน ภาค ข ตามวิธีที่ส่วนราชการกําหนด และประเมินภาค ค โดยวิธีการสัมภาษณ์ หรือวิธีการอื่นที่เหมาะสม
-ตั้งคณะกรรมการและเจ้าหน้าที่รับผิดชอบการสอบแข่งขันได้ตามความจําเป็นและเหมาะสม
-รับสมัครไม่น้อยกว่า 7 วัน ไม่เว้นวันหยุดราชการ และให้ยื่นใบสมัครตามแบบหรือวิธีการที่กําหนด พร้อมค่าธรรมเนียมการสอบ ในอัตราครั้งละ 100 บาท
-กรณีมีการดําเนินการสอบแข่งขัน ภาค ข และประเมินภาค ค พร้อมกัน ให้ผู้สมัครสอบ เลือกสมัครสอบได้เพียงแห่งเดียว หากปรากฏว่าผู้สมัครสอบสมัครเกินกว่าหนึ่งแห่ง จะตัดสิทธิการสอบแข่งขันทั้งหมด
-ตั้งคณะกรรมการประเมินความเหมาะสมกับตําแหน่ง ภาค ค ตามองค์ประกอบฯ ที่กําหนด จํานวนชุดละ 5 คน
- เกณฑ์การตัดสิน ต้องได้คะแนนแต่ละภาคไม่ต่ํากว่าร้อยละ 60 โดยเรียงลําดับที่จากผู้ที่ได้คะแนนรวมภาค ข และภาค ค จากมากไปหาน้อย
- บัญชีผู้สอบแข่งขันได้ ให้ใช้ได้ไม่เกิน 2 ปี นับแต่วันที่ประกาศขึ้นบัญชี
ทั้งนี้ สําหรับการสอบภาค ก เห็นควรมอบ สทศ. เป็นผู้ดําเนินการสอบ และในปี พ.ศ.2561 จะเลื่อนการสอบแข่งขันออกไปก่อน คาดว่าน่าจะเริ่มรับสมัครสอบได้ในราวเดือนสิงหาคม 2561 เพื่อให้สามารถบรรจุครูผู้ช่วยได้ในเดือนตุลาคม 2561
● อนุมัติกรอบอัตรากําลังขั้นต่ําข้าราชการครูฯ ในศูนย์วงเดือน อาคมสุรทัณฑ์ สํานักงาน กศน.
ศูนย์วงเดือน อาคมสุรทัณฑ์ เป็นสถานศึกษาที่จัดตั้งขึ้นใหม่ สังกัดสํานักงาน กศน. เมื่อวันที่ 12 ตุลาคม 2559 ตามพระราชดําริสมเด็จพระเทพพระรัตนราชสุดาฯ สยามบรมราชกุมารี ที่ทรงพระกรุณาโปรดเกล้าให้จัดตั้งศูนย์ฝึกทักษะและพัฒนางานอาชีพให้แก่ราษฎรในพื้นที่จังหวัดอุทัยธานีและพื้นที่ใกล้เคียง โดยได้ดําเนินการกิจกรรมนําร่อง ตั้งแต่ปีงบประมาณ พ.ศ. 2558-2560 ในการจัดทําหลักสูตรและดําเนินกิจกรรมต่าง ๆ ที่เกี่ยวข้องกับการประกอบอาชีพให้กับประชาชนในพื้นที่ดังกล่าว รวมทั้งพัฒนาต่อยอดหลักสูตร จัดศูนย์การเรียนรู้ จัดฝึกอบรมอาชีพ การให้บริการสอนอาชีพเคลื่อนที่ จัดตั้งศูนย์สาธิตและจําหน่ายผลิตภัณฑ์ ฯลฯ
โดยมีหลักสูตรอาชีพที่ใช้ในการจัดการเรียนรู้ รวมทั้งสิ้น 258 หลักสูตรปัจจุบันมีข้าราชการสังกัดสํานักงาน กศน. จังหวัดชัยนาท และจังหวัดอุทัยธานี มาช่วยราชการการคราวละ 1 ปี จํานวน 4 คน
ดังนั้น เพื่อให้ศูนย์วงเดือน อาคมสุรทัณฑ์ มีข้าราชการครูและบุคลากรทางการศึกษาประจําศูนย์และเพียงพอต่อการปฏิบัติงาน สามารถดําเนินการตามพระราชดําริได้อย่างมีประสิทธิภาพ ที่ประชุมจึงอนุมัติกรอบอัตรากําลังขั้นต่ําข้าราชการครูและบุคลากรทางการศึกษาเพื่อปฏิบัติงานในศูนย์ฯ รวม 8 ตําแหน่ง คือ
1. ตําแหน่งผู้อํานวยการสถานศึกษา จํานวน 1 ตําแหน่ง
2. ตําแหน่งรองผู้อํานวยการสถานศึกษา จํานวน 1 ตําแหน่ง
3. ตําแหน่งครู จํานวน 6 ตําแหน่ง
นอกจากนี้ ได้เห็นชอบกําหนดกรอบอัตรากําลังข้าราชการครูและบุคลากรทางการศึกษา ตําแหน่งบุคลากรทางการศึกษาอื่นตามมาตรา 38 ค.(2) รวม 5 ตําแหน่ง ได้แก่
1. นักจัดการงานทั่วไป ชํานาญการพิเศษ 1 ตําแหน่ง
2. นักจัดการงานทั่วไป ปฏิบัติการ/ชํานาญการ จํานวน 2 ตําแหน่ง
3. เจ้าพนักงานการเงินและบัญชี ปฏิบัติงาน/ชํานาญงาน 1 ตําแหน่ง
4. เจ้าพนักงานธุรการ ปฏิบัติงาน/ชํานาญงาน จํานวน 1 ตําแหน่ง
ทั้งนี้ การกําหนดตําแหน่งดังกล่าว ไม่มีผลกระทบกับงบประมาณของรัฐ และไม่ขัดหรือแย้งกับมติคณะรัฐมนตรี และมาตรการบริหารและพัฒนากําลังคนภาครัฐ (พ.ศ. 2557-2561)
ดรุวรรณ บุญมาก,บัลลังก์ โรหิตเสถียร:สรุป/เรียบเรียง
Digital PR Teamสป.-สร./ ถ่ายภาพ